Virallinen lehti nro C 207 , 21/07/1999 s. 0014



KIRJALLINEN KYSYMYS E-2844/98 esittäjä(t): Pedro Marset Campos (GUE/NGL) komissiolle (28. syyskuuta 1998) Aihe: Oletettu salajuoni espanjalaisten kuorma-autojen pysäyttämiseksi ja sakottamiseksi Poitier'ssa (Ranskassa) Espanjassa Murcian alueen kuljetusalan työnantajajärjestö on paljastanut, että Ranskassa Poitier's alueen ranskalaisen santarmiosaston ja ajopiirturien valvontaan erikoistuneen korjaamon välillä on salaliitto espanjalaisten kuorma-autojen pysäyttämiseksi ja sakottamiseksi sen tekosyyn nojalla, että niiden ajopiirtureita on peukaloitu, vaikka suurin osa niistä on tämän alan espanjalaisen lainsäädännön mukaisia. Tämän epämiellyttävän tapahtuman johdosta jo kymmenkunta kuorma-autoa Murcian alueelta on saarrettu viikonlopun aikana, ja kuorma-autoilijat ovat joutuneet maksamaan hyvin suuria summia voidakseen jatkaa matkaa tavaroidensa kanssa. Tietyn osan santarmeista epäillään saavan korjaamolta palkkiota siitä, että he ohjaavat sinne espanjalaisia kuorma-autoja sellaisten ajopiirturien vaihtoa varten, joiden sanotaan olevan peukaloituja. Yleisten töiden ministeriölle, ulkoasianministeriölle ja Ranskan Espanjan suurlähetystölle on tehty useita valituksia. Euroopan unionista tehdyn sopimuksen mukaan komissiolle kuuluu tällaisten asioiden valvontatehtävä. 1. Onko komissio tietoinen tästä tilanteesta? 2. Eikö komissio olekin sitä mieltä, että tavaroiden ja työntekijöiden vapaaseen liikkuvuuteen liittyviä kansalaisten oikeuksia loukataan, ja koska on kyse Euroopan maiden kansalaisista, eikö olisi vaadittava välittömästi yksityiskohtaista tutkimusta tästä oletetusta rikoksesta? 3. Aikooko komissio kääntyä ranskalaisten ja espanjalaisten viranomaisten puoleen ottaakseen selvää tästä oletetusta, rikollisesta salajuonesta ja aikooko se hyväksyä tarpeelliset menettelyt yhteisön lainsäädännön noudattamiseksi? 4. Kuinka komissio aikoo puuttua tällaisiin tilanteisiin taatakseen työntekijöiden ja tavaroiden vapaan liikkuvuuden Euroopan unionissa? 5. Voiko komissio tiedottaa tämän tilanteen jatkosta? Komission jäsenen Mario Montinkomission puolesta antama vastaus (11. joulukuuta 1998) Espanjan viranomaiset ovat ottaneet komissioon yhteyttä yleisesti pyytäen asiaa koskevaa tietoa yhteisön lainsäädännöstä, jota komissio on antanut. Jos kunnianarvoisa jäsen epäilee rikollista toimintaa harjoitetun, komissio pyytää häntä toimittamaan yksityiskohtaiset tiedot yksittäisistä tapauksista, jotta asiasta voidaan käynnistää tutkinta. Komissio pitää edelleen tiukasti kiinni tavaroiden ja henkilöiden vapaata liikkuvuutta yhteisössä koskevista perusperiaatteista. Komissio korostaa tässä yhteydessä, että parlamentti ilmaisi 5. marraskuuta 1998 olevansa poliittisesti sitoutunut poistamaan tämäntyyppiset esteet tavaroiden vapaalta liikkuvuudelta hyväksymällä EY:n perustamissopimuksen 235 artiklaan perustuvan ehdotuksen neuvoston asetukseksi nopean väliitulojärjestelmän perustamiseksi(1). Väliintulojärjestelmällä voidaan puuttua tilanteeseen silloin, kun tavarakauppaa uhkaa vakava keskeytyminen. Järjestelmässä jäsenvaltiot velvoitetaan toimimaan nopeasti niiden alueella esiintyvän tavarakaupan esteen poistamiseksi ja ilmoittamaan komissiolle toimesta, johon on ryhdytty. Lisäksi säädetään, että komissiolla on mahdollisuus puuttua tilanteeseen notifiointitoimella. (1) KOM(97) 619 lopullinen.